Doložka finančných, ekonomických, environmentálnych vplyvov
a vplyvov na zamestnanosť

Vyčíslenie odhadu dopadov na verejné financie

	Prijatie zákona o vzájomnej pomoci pri vymáhaní niektorých finančných pohľadávok si  nevyhnutne vyžaduje administratívne posilnenie a  s tým  spojené  vynaloženie  finančných 
prostriedkov  na  zabezpečenie  nových  pracovných  miest  na  úrovni ministerstva, daňových
orgánov,  colných  úradov  a správ  finančnej  kontroly.  V prvom  štádiu  je  potrebné  počítať
s personálnym zabezpečením v počte 25 zamestnancov, z toho 5 na úrovni ministerstva financií a 20 na úrovni orgánov poverených vymáhaním finančných pohľadávok.

	Finančné dôsledky štátneho rozpočtu prijatím zákona o vzájomnej pomoci pri vymáhaní niektorých finančných pohľadávok a jeho zavedením do praxe sa odhaduje vo výške 15 mil. Sk. Mzdové prostriedky vrátane poistného budú predstavovať cca 330 000 Sk, cestovné a ďalšie výdavky ako napr. náklady na školenie zamestnancov, poplatky na preklady a úradné overenia cca 150 000 Sk a materiálno-technické vybavenie inštitúcií si vyžiada finančné prostriedky vo výške 120 000 Sk. 

	Odhad dopadov na zamestnanosť

	Jednotlivé úlohy na zabezpečenie vzájomnej pomoci pri vymáhaní finančných pohľadávok tak legislatívneho charakteru, ako aj úlohy súvisiace s implementáciou a presadzovaním acquis v oblasti daní si bezprostredne vyžiada administratívne posilnenie daňových orgánov, čo sa neustále objavuje i v hodnotiacich správach Európskej komisie v kapitole 10 – dane.

	V ďalších rokoch  bude  potrebné  v závislosti  od  uplatnenia  právnej  normy  v  praxi 
a množstva dožiadaní na vymáhanie finančných pohľadávok počítať s možným  zvýšením zamestnanosti. Nevyhnutné bude vykonať ďalšie posilnenie inštitúcií nadväzne na uzatvorenie dvojstranných zmlúv Slovenskej republiky s jednotlivými štátmi a po pristúpení Slovenskej republiky do EÚ vo vzťahu k členským štátom EÚ.

	Plnenie úloh vyplývajúcich zo zákona o vzájomnej pomoci pri vymáhaní finančných pohľadávok preto bude mať pozitívny vplyv na rast zamestnanosti, nakoľko implementácia a presadzovanie acquis nutne vyžaduje vytváranie nových pracovných miest na regionálnej úrovni – daňové úrady, colné úrady a správy finančnej kontroly.

	Správa Európskej komisie kladne hodnotila prijaté kroky v rámci reformy a posilňovania daňovej správy, v oblasti administratívnej a vzájomnej pomoci pri vymáhaní daňových nedoplatkov a čiastočné zosúladenie legislatívy SR s legislatívou EÚ.